
Projektas


LIETUVOS RESPUBLIKOS
MOKSLO IR STUDIJŲ ĮSTATYMO PAKEITIMO ĮSTATYMO NR.XII- 2534 1 IR 2 STRAIPSNIŲ PAKEITIMO 
ĮSTATYMAS

2016 m.                          d. Nr.
Vilnius


1 straipsnis. 1 straipsnyje išdėstyto Lietuvos Respublikos mokslo ir studijų įstatymo 12 straipsnio pakeitimas
Pakeisti 1 straipsnyje išdėstyto Lietuvos Respublikos mokslo ir studijų įstatymo 12 straipsnio 6 dalį ir ją išdėstyti taip:
„6. Valstybinių mokslinių tyrimų institutų, veikiančių kaip biudžetinės įstaigos, administracijos, mokslo darbuotojų ir kitų tyrėjų darbo apmokėjimo  sąlygos  nustatytos šio įstatymo priede.“

2 straipsnis. 1 straipsnyje išdėstyto Lietuvos Respublikos mokslo ir studijų įstatymo  papildymas priedu
Papildyti 1 straipsnyje išdėstyto Lietuvos Respublikos mokslo ir studijų įstatymą
priedu:
„Mokslo ir studijų įstatymo
priedas

VALSTYBINIŲ MOKSLINIŲ TYRIMŲ INSTITUTŲ, VEIKIANČIŲ KAIP BIUDŽETINĖS ĮSTAIGOS, ADMINISTRACIJOS, MOKSLO DARBUOTOJŲ IR KITŲ TYRĖJŲ DARBO APMOKĖJIMO  SĄLYGOS

1. Valstybinių mokslinių tyrimų institutų, veikiančių kaip biudžetinės įstaigos (toliau – institutai) administracijos (instituto vadovo, vadovo pavaduotojo, mokslinio sekretoriaus), mokslo darbuotojų ir kitų tyrėjų (toliau – darbuotojai) darbo užmokestį sudaro tarnybinis atlyginimas, priedai ir priemokos, mokėjimas už darbą poilsio ir švenčių dienomis, nakties bei viršvalandinį darbą, budėjimą ir esant nukrypimams nuo normalių darbo sąlygų.
2. Darbuotojo tarnybinis atlyginimas apskaičiuojamas pareiginės algos bazinį dydį padauginus iš atitinkamo tarnybinio atlyginimo koeficiento.
3. Kiekvienam darbuotojui tarnybinio atlyginimo, priedų ir priemokų dydžius, vadovaudamasis šiuo priedu, nustato darbdavys arba jo įgaliotas asmuo. Priedai ir priemokos darbuotojams nustatomi neviršijant institutui atitinkamų metų programų sąmatose patvirtintų lėšų darbo užmokesčiui.
4. Darbuotojų tarnybinių atlyginimų koeficientai yra šie:
4.1. instituto vadovo – 7,18–12,81;
4.2. instituto mokslinio sekretoriaus – 5,39–10,31;
4.3. vyriausiojo mokslo darbuotojo – 6,18–11,13;
4.4. vyresniojo mokslo darbuotojo, mokslininko stažuotojo – 5,39–8,65;
4.5. mokslo darbuotojo, tyrėjo – 5,39–6,58;
4.6. jaunesniojo mokslo darbuotojo – 3,59–4,54.
5. Institutų vadovų pavaduotojų tarnybinių atlyginimų koeficientai yra 10–20 procentų mažesni už jų tiesioginių vadovų koeficientus, nurodytus šio priedo 4.1 papunktyje.
6. Institutų vadovams, jų pavaduotojams ir moksliniams sekretoriams gali būti mokamas tarnybinio atlyginimo priedas už veiklos efektyvumą.
7. Institutų vadovams, jų pavaduotojams ir moksliniams sekretoriams gali būti mokama priemoka už įprastą darbo krūvį viršijančią veiklą.
8. Šio priedo 6 punkte nurodyto tarnybinio atlyginimo priedo ir šio priedo 7 punkte nurodytos priemokos suma institutų vadovams, jų pavaduotojams ir moksliniams sekretoriams neturi viršyti 300 procentų jiems nustatyto tarnybinio atlyginimo, tačiau priedo ir priemokos dalis, išmokėta iš Lietuvos Respublikos valstybės biudžeto lėšų (išskyrus pajamų įmokų lėšas), neturi viršyti jiems nustatyto tarnybinio atlyginimo.
9. Instituto vadovui nustatytas mėnesinis darbo užmokestis (tarnybinis atlyginimas, priedas ir priemoka) negali viršyti instituto mokslo darbuotojų ir kitų tyrėjų praėjusių metų 4 vidutinių mėnesinių darbo užmokesčių. Instituto mokslo darbuotojų ir kitų tyrėjų praėjusių metų vidutinis mėnesinis darbo užmokestis apskaičiuojamas praėjusiais metais šiems darbuotojams apskaičiuotas bruto darbo užmokesčio lėšas (į jas įskaitomos lėšos minėtų darbuotojų tarnybiniams atlyginimams, priedams, priemokoms ir vienkartinėms piniginėms išmokoms) padalijus iš vidutinio sąlyginio tų metų jų skaičiaus ir gautą dalmenį padalijus iš 12. Mėnesio vidutinis sąlyginis instituto mokslo darbuotojų ir kitų tyrėjų skaičius apskaičiuojamas sudėjus visą mėnesį visą darbo dieną dirbančių šių darbuotojų skaičių ir ne visą mėnesį, ne visą darbo dieną ar ne visą savaitę dirbančių šių darbuotojų, perskaičiuotų į dirbančius visą mėnesį visą darbo dieną, skaičių. Vidutinis sąlyginis praėjusių metų minėtų darbuotojų skaičius apskaičiuojamas sudėjus praėjusių metų kiekvieno mėnesio vidutinius sąlyginius instituto mokslo darbuotojų ir kitų tyrėjų skaičius ir šią sumą padalijus iš 12. 
10. Institutų vadovams, jų pavaduotojams ir moksliniams sekretoriams, tame pačiame institute papildomai einantiems mokslo darbuotojo arba kito tyrėjo pareigas, už darbą šiose pareigose apmokama šio priedo 4.3–4.6 papunkčiuose ir 11–13 punktuose nustatyta tvarka.
11. Mokslo darbuotojams ir kitiems tyrėjams, vykdantiems tarptautinių mokslinių tyrimų ir eksperimentinės plėtros programų projektus arba ūkio subjektų užsakymus pagal atskirą susitarimą (nurodant konkrečią mokslinių tyrimų ir eksperimentinės plėtros veiklą, susijusią su projekto ar užsakymo vykdymu, konkretų darbo valandų skaičių ir konkretų valandinį darbo užmokestį už faktiškai dirbtą laiką), darbo apmokėjimas nustatomas vadovaujantis šio priedo 4.3–4.6 papunkčiais, juose nustatytus tarnybinių atlyginimų koeficientus didinant ne daugiau nei 3 kartus. Šiuo atveju atlyginimai mokami iš tarptautinių mokslinių tyrimų ir eksperimentinės plėtros programų projektų lėšų, gautų iš tarptautinių organizacijų, arba iš lėšų, ūkio subjektų skirtų jų užsakymams vykdyti.
12. Mokslo darbuotojams ir kitiems tyrėjams prie tarnybinio atlyginimo gali būti mokami:
12.1. tarnybinio atlyginimo priedas už einamas šias vadovaujamas pareigas:
12.1.1. instituto mokslo tarybos vadovo ir jo pavaduotojo – iki 25 procentų tarnybinio atlyginimo;
12.1.2. instituto struktūrinio padalinio (skyriaus, laboratorijos, kito struktūrinio padalinio, kurio pagrindinė veikla yra moksliniai tyrimai ir (ar) eksperimentinė plėtra, taip pat šiam padaliniui instituto įstatuose prilyginto kito padalinio) vadovo ir jo pavaduotojo – iki 15 procentų tarnybinio atlyginimo;
12.2. tarnybinio atlyginimo priedas už skubių, svarbių ar sudėtingų darbų (užduočių) atlikimą;
12.3. priemoka už laikinai nesančio darbuotojo funkcijų (pareigų) arba rašytiniu darbuotojo sutikimu – papildomų darbų atlikimą.
13. Šio priedo 12.1 ir 12.2 papunkčiuose nurodytų tarnybinio atlyginimo priedų ir šio priedo 12.3 papunktyje nurodytos priemokos suma mokslo darbuotojams ir kitiems tyrėjams neturi viršyti 300 procentų jiems nustatyto tarnybinio atlyginimo, tačiau priedų ir priemokų dalis, išmokėta iš Lietuvos Respublikos valstybės biudžeto lėšų (išskyrus pajamų įmokų lėšas), neturi viršyti jiems nustatyto tarnybinio atlyginimo.
14. Šio priedo 6 punkte, 12.1 ir 12.2 papunkčiuose nurodyti tarnybinio atlyginimo priedai ir šio priedo 7 punkte ir 12.3 papunktyje nurodytos priemokos skiriami nurodant konkretų terminą, bet ne ilgesnį kaip iki kalendorinių metų pabaigos, ir gali būti mažinami arba panaikinami, jeigu pablogėja atitinkamo darbuotojo darbo rezultatai arba jis neatlieka darbų, už kuriuos priedas arba priemoka skirti.
15. Mokslo darbuotojų ir kitų tyrėjų valandinis atlygis už pedagoginį darbą apskaičiuojamas jų tarnybinių atlyginimų koeficientus, nustatytus vadovaujantis šio priedo 4 ir 11 punktų nuostatomis, padauginus iš 11,25 Vyriausybės nustatyto bazinio valandinio atlygio dydžio.
16. Pakviestiems dirbti užsienio mokslo darbuotojams ir kitiems tyrėjams institutų nustatyta tvarka gali būti nustatomas personalinis atlyginimas už darbą, neatsižvelgiant į šio priedo 4.3–4.6 papunkčiuose nustatytus tarnybinių atlyginimų koeficientus, tačiau neviršijant institutų programų sąmatose patvirtintų lėšų darbo užmokesčiui.
17. Už darbą poilsio ir švenčių dienomis, nakties bei viršvalandinį darbą, budėjimą ir esant nukrypimams nuo normalių darbo sąlygų institutų darbuotojams apmokama Lietuvos Respublikos darbo kodekso nustatyta tvarka.
18.  Institutų darbuotojams, neviršijant institutų programų sąmatose patvirtintų lėšų darbo užmokesčiui, gali būti  skiriamos vienkartinės piniginės išmokos šiais atvejais:
18.1. už labai gerą darbą kalendoriniais metais;
18.2. už atliktas vienkartines ypač svarbias užduotis;
18.3.  Lietuvos Respublikos darbo kodekso nustatytų švenčių progomis;
18.4. darbuotojų gyvenimo ir darbo metų jubiliejinių sukakčių progomis;
18.5. darbuotojams išeinant į pensiją.
19. Kiekvienu atveju, nurodytu šio priedo 18 punkte,  vienkartinė piniginė  išmoka  gali būti
skiriama ne daugiau kaip  kartą per kalendorinius  metus  ir  negali viršyti  darbuotojui nustatyto tarnybinio  atlyginimo. Vienkartinė piniginė išmoka neskiriama darbuotojui, turinčiam galiojančią drausminę nuobaudą.
20. Instituto darbuotojui, kurio materialinė būklė sunki dėl jo paties ligos, šeimos nario (sutuoktinio, vaiko (įvaikio), motinos, tėvo (įmotės, įtėvio) ligos ar mirties, stichinės nelaimės  ar  turto netekimo, jeigu yra darbuotojo rašytinis prašymas ir pateikti atitinkami tai patvirtinantys   dokumentai, gali būti išmokama materialinė pašalpa. Ši pašalpa negali viršyti 5  minimalių mėnesinių algų. Materialinė pašalpa dėl darbuotojo mirties gali būti išmokama jo šeimos nariams.“


3	straipsnis. 2 straipsnio pakeitimas
1.	Pakeisti 2 straipsnio 1 dalį ir ją išdėstyti taip:
„1. Šio įstatymo 1 straipsnyje išdėstytas Lietuvos Respublikos mokslo ir studijų įstatymas, išskyrus šio įstatymo 1 straipsnyje išdėstyto Lietuvos Respublikos mokslo ir studijų įstatymo 9 straipsnio 1, 3, 4, 5, 6 ir 7 dalis, įsigalioja 2017 m. sausio 1 d.“;
2.	Pakeisti 2 straipsnio 3 dalį ir ją išdėstyti taip:
„3. Šio įstatymo 1 straipsnyje išdėstyto Lietuvos Respublikos mokslo ir studijų įstatymo 59
straipsnio 1 dalyje nustatytas reikalavimas būti išlaikiusiems bent vieną valstybinį egzaminą, taikomas asmenims, stojantiems į aukštąsias mokyklas nuo 2018 metų.“  


Skelbiu šį Lietuvos Respublikos Seimo priimtą įstatymą.


Respublikos Prezidentas

Teikia:
Seimo nariai                                                                           	 Raimundas Paliukas
Orinta Leiputė

